
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	11 februarie 2008

	Nr.
	27/527


R A P O R T

asupra propunerii legislative pentru completarea Legii nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 773 din 12 noiembrie 2007, cu dezbaterea pe fond în procedură obişnuită a propunerii legislative pentru completarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.663/28.05.2007)

· avizul negativ al Consiliului Economic şi Social (nr.1157/18.06.2007)

· avizul negativ al Comisiei juridice, de disciplină şi imunităţi (nr.31/1222/29.01.2008)

· avizul negativ al Comisiei pentru drepturile omului, culte şi problemele minorităţilor naţionale (nr.25/765/07.02.2008)

· avizul favorabil al Comisiei pentru egalitatea de şanse pentru femei şi bărbaţi (nr.37/17/30.01.2008)

· punctul de vedere negativ al Guvernului (nr.1388/07.06.2007).

Propunerea legislativă are ca obiect de reglementare completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul introducerii dreptului la plată a celei de-a treisprezecea pensii, anual, în cuantum de 75% din valoarea pensiilor prevăzute la art.40 din lege.
Comisia propune Plenului Camerei Deputaţilor respingerea iniţiativei legislative din următoarele considerente:

Iniţiatorii propunerii legislative nu precizează sursele financiare necesare pentru acoperirea majorării cheltuielilor. Astfel, se încalcă prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi ale art.138 alin.(5) din Constituţia României.

Efortul financiar determinat de instituirea celei de-a treisprezecea pensii, având drept sursă bugetul asigurărilor sociale de stat ar fi prea mare, conducând la dezechilibre în ceea ce priveşte sustenabilitatea sistemului public de pensii.

Pentru înlăturarea efectelor negative ale perioadei de tranziţie au fost prevăzute în legislaţia actuală măsuri de protecţie socială menite să asigure atât un sistem unitar de calcul al pensiilor prin recalcularea acestora, cât şi creşterea cuantumului pensiilor, prin creşterea valorii punctului de pensie. Pentru susţinerea acestor măsuri, efortul financiar suplimentar lunar pentru bugetul asigurărilor sociale de stat este semnificativ.

Totodată, soluţia legislativă preconizată de iniţiatori are caracter de ajutor social, ceea ce nu coincide cu principiile Legii nr.19/2000, bazată pe principiul contributivităţii. Ajutorul social este reglementat prin Legea nr.416/2001 privind venitul minim garantat şi face parte din sistemul de asistenţă socială bazat pe principiul solidarităţii.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 6 februarie 2008 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat
· d-na Georgeta Bratu – director

· d-l Dumitru Călinoiu – director

· d-na Cecilia Sebe – şef serviciu.
La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 5 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL

